《转庵再用作字韵见酬有蓍蔡休咎之语复韵为答》
宋代·许及之

步蹇无良行，思苦乏新作。虫声徒自切，我病有何乐。

言写纾短怀，深汲难远酌。敢嗟凤兮凤，正惭貉非貉。

诗家有医王，同社求句瘼。固不相短长，祇恐自鄙薄。

胡为作蚁梦，乃欲谈豹略。此意诚起懦，斯言几善谑。

天幸吾已数，人生归有托。居然成老丑，何者裨画诺。

知予与罪予，并束春秋阁。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。